**Паркове и резервати. Указания за боравене с картата и маршрутите. Контакти Планинска спасителна служба.**

**4. Национален парк „Рила”.**

1. **Физикогеографска характеристика**
   1. *Географско положение и граници* –

Рила е най-високата планина на Балканския полуостров. Огромният и купол се издига над ограждащите я от всички страни котловини – Самоковска, Долнобанска, Разложка, Симитлийска, Благоевградска, Кочериновска и Дупнишка. Паралелно с това Рила е свързана с високи котловини със съседни планини. С Ихтиманска Средна гора се свързва чрез рида Шумнатици (1305 м), с Верила чрез Клисурската котловина (1025 м), с Родопите – чрез Аврамовата седловина, с Пирин – чрез седловината Предел (1140 м). От запад на изток е дълга над 70 км, а широчината и е около 50 км. Площа и е около 2629 кв км, а средната надморска височина е 1487 м. Поради дълбокото вертикално разчленение масивът на Рила се разделя на 4 ясно обособени дяла - Източна Рила (Мусаленски дял), Средна Рила (Централна, Скакавишка), Северозападна (Мальовишки дял), Югозападна (Капатнишки дял). Най- висок и обширен е Мусаленския дял. С най-малка надморска височина е Югозападния дял. Централния дял е разположен, между долините на реките Бели и Леви Искър и река Илийна, а Северозападния между долините на Леви Искър и Рилска река. Част от Рилския масив е Национален парк „Рила”. Паркът е най-големият от трите национални парка в България. Обявен е на 24 февруари 1992 година, като Народен парк, с площ 107 923 ха. с цел опазване на саморегулиращи се екосистеми, които притежават значително биологично разнообразие, съобщества и местообитания на редки и застрашени видове, исторически паметници със световно значение за науката и културата. На територията на народния парк има пет резервата „Парангалица”, „Ибър”, „Централен рилски резерват”, „Скакавица” и „Риломанастирска гора”. С влизане в сила Закона за защитените територии през 1999 г. Народен парк „Рила” е обявен за Национален парк. През 2000 г. част от територията на парка е отделена и е обявена за защитена територия - Природен парк „Рилски манастир” в неговата територия попада резерват „Риломанастирска гора”. Към настоящият момент Национален парк „Рила” е с площ 81 046 ха и има четири резервата: „Парангалица”, „Ибър”, „Централен рилски резерват”, „Скакавица”. Резерватите заемат площ от около 20 % от площта на парка. Паркът обхваща централните и най-високи части на Рила планина, простира се между 800 м и 2925 м надм в.

1.2. *Геология, геоморфология и развитие на релефа* – Рила принадлежи на Рило-Родопската област. Изградена е предимно от южнобългарски гранити, които представляват почти 2/3 от цялата площ ма планината. Гранитна яка е разкрита по най-високите и върхове (Мусала, Мальовица, Калин и др.). На много места гранита е вместен в метаморфни скали (предимно гнайси), амфиболите със серпентинови лещи, малко мрамори. Гранитите в циркусите на Урдини езера и на Седемте Рилски езера са придружени от много и със значителни размери аплитови и пегматитови тела и жили. Скалите изграждащи планината са допалеозойски и палеозойски едрозърнести гранити. По склоновете и периферните шисти са разположени по-млади седименти. Съвременният релеф на планината се е формирал през неотектонския етап. В резултат на вертикални движения пет денудационни заравнености, както и до формирането на няколко речни тераси в дълбоковсечените долини на реките. Особено важно значение за формиране на съвременния облик на релефа на Рила е кватернерното заледяване, тогава релефът е бил подложен на интензивна снежно-ледникова преработка. През плейстоцена високите части на Рила до 2100 м надм в са били покрити с ледници, като ледените езици са се спускали по долините на реките до 1200 м надм в. Съвременният алпийски характер на планината е в резултат на дейността на ледниците, които са преобразували стария релеф на планината в алпийски форми – циркуси, карлинги, трогови долини, скални прагове и др. Най-голямо влияние върху формирането на високолпланинския релеф на Рила оказват трите ледникови фази на Вюрмското заледяване. То е преоформило релефа съществуващ до заледяването. В резултат на мразовото изветряне са се образували сипеи и сипейни конуси. Днес в Рила могат да се видят реликтни, глациални (ледникови) форми, но най-изразителни са циркусите.

Съвременният облик на парка и резерватите в него са в резултат на ледниците. Релефът на Национален парк „Рила” се отличава с алпийски характер – силна разчлененост, големи наклони, наличие на високи била и дълбоки речни долини. Най-високата точка на парка е вр. Мусала 2925,40 м надм в (най-високият на Балканския полуостров), а най – ниската се намира над Благоевград около 800 м надм в. Национален парк „Рила”, като части от Рила планина се е оформил благодарение на геологичните процеси формирали планината. Всички ледникови форми днес попадат в двете защитени територии Национален парк „Рила” и Природен парк „Рилски манастир”. Силно впечатление правят типичните алпийски форми между циркусни върхове и назъбени била. Те са образувани от две и повече съседно допиращи се циркуса. Така се образуват остропирамидалните върхове и назъбените била – скални зъбери. Във високите части на Национален парк „Рила” има над 120 ледникови езера, разположени в кресловидни вдлъбнатини, отворени от едната страна, често завършващи с циркусен праг – циркуси. Повече от циркусите имат северна експозиция и образуват групи от по няколко езера. Най – дълбоко е езеро Окото (37,5 м) от циркуса на Седемте рилски езера, с най – голяма площ е езеро Близнака (91 дка), с най-голям воден обем езеро Бъбрека от същия циркус.

1.3. *Климат* – Рила е разположена в границата между областите с умереноконтинентален и преходносредиземноморски климат. В Рила климатът е типично планински, поради релефните форми. Зимата в Рила е продължителна, студена и снежна, температурните различия са доста контрастни от подножията на планината до планинските била. Характерни са температурните инверсии особено в Мусаленския дял. Станцията на вр. Мусала (първата в България и на Балканския полуостров метеорологична станция, построена през 1932 г.) отчита най-ниските средногодишни температури, най-ниските януарски и най-ниските юлски температури в България. Може да се каже, че Рила, респективно Мусала е най-студеното място в България или „полюс на студа”. Снежната покривка във височина се задържа 6-7 до 8-9 месеца (до 250 дни), с дебелина на места до 3-4 метра. Има места в Национален парк „Рила”, където целогодишно има снежни преспи („мини ледници”). Главна особеност на климата в Рила е понижаване на температурата с изкачване във височина, както и увеличаване на количеството на валежите както и на броя дъждовни дни. Валежите бързо нарастват с надморската височина, като над 1000 м надм в падат повече във вид на сняг. Спадането на температурата с увеличаване на надморската височина се усеща най-изразително през лятото. Често през зимата се образуват лавини. Преобладават северозападните ветрове. Средната скорост на вятъра в Рила е голяма, но отстъпва на този в Стара планина и Витоша, това се дължи на географското разположение на Рила, тя е защитена от северните, северозападните и североизточни студени въздушни маси.

*1.3. Почви* – Почвената покривка на Национален парк „Рила” е формирана в резултат на почвообрауващите фактори: климат, релеф, скали, растителна покривка. Много добре проявено е вертикалното разпределение на почвените типове. До 1000 м надм в се разполагат канелените горски почви, над тях от 1200 до 1700 м надм в са от кафяви горски почви, които имат най-голяма площ и най-голямо количество хумус. По планинските зарявнености межу 1700 до 2100 м надм в изпъкват планинските горски тъмни почви с добре развит хумусен слой. Над 2200 м надм в са разпространени планински-ливадни почви, които се развиват по каменисти и блатисти повърхности. Само най-скалистите места на високите рилски върхове нямат почвена покривка. Гранитът е основната почвообразуваща скала. Поради ниските температури през зимата и краткото лято става бавно разлагане и трансформиране на тревния отпад. В зависимост от тревните условия и степента на овлажняване се формират три подтипа почви: торфенисти, черноземовидни и чимести. Най-широко разпространение имат чиместите почви. Почвите върху силикат имат силно кисела реакция – рН около 4,5, а върху варовик слабо алкална или неутралана реакция. Върху планинско-ливадните почви са формирани високопланински пасища и ливади. На равните места и пониженията често се преовлажнават. При пожари има много висока заплаха за развитие на водна ерозия в опожарените места.

*1.4 Води –* Рила (от траките Доунакс) – „водната планина”, е основен хидрографски възел на страната. Национален парк „Рила” е наследник на планината, каквото се казва за физическата география на Рила, това важи и за Националния парк. От парка извират най-дългите и пълноводни реки в България – Искър, Марица и Места, и голям брой по-малки реки които са техни притоци. От Национален парк „Рила” извират някои от по-големи притоци на р. Струма – Джерман с неговите притоци (Скакавица, Отовица, Дупнишка Бистрица и др.), Благоевградска Бистрица и др. Изобилието на дъждовни и особено на снежни води оказва значително влияние върху пълноводието на реките, то се дължи и на регулиращото влияние на добре развитата горска и тревна растителност. Реките са от снежно-дъждовен тип, защото главното им водно количество идва от топенето на снежните маси във високата част на парка. Във високите части на парка, предимно в дълбоките дъна на циркусите са разположени ледникови езера. Те имат различни експозиции, площ, дълбочини и форми. Някои от тях са самостоятелни, други са на групи от две-три до седем. Най-големите групи езера са Седемте рилски езера, Мусаленските езера, Урдини езера. Най-високо разположено е Леденото (2709 м) от групата на Мусаленските езера. По-голяма част от езерата имат дълбочина между 2 м и 10 м. Сред езерата с дълбочина над 20 м са: Окото, Бъбрека (28 м), Близнака (27,5 м), всички от циркуса на Седемте рилски езера и водосбора на р. Струма. Повечето от езерата лежат на височина от 2100 до 2500 м надм в. Най-много езера са разположени между 2300 и 2350 м надм в.